অর্ধেক মাঠে এগারো বনাম এগারোর লড়াই! বিপক্ষের রক্ষণাত্মক স্ট্র্যাটেজির মোকাবিলা করতে ছোট মাঠে অনুশীলন করেই আই লিগের প্রস্তুতিতে ব্যস্ত কলকাতার দুই প্রধান।
শুক্রবার সকালে ইস্টবেঙ্গল মাঠের মাঝখানে ‘ফ্ল্যাগ স্টিক’ দিয়ে গোলপোস্ট বানিয়ে ওয়েডসন আনসেলমে-জ্যাকিচন্দ সিংহ’দের ম্যাচ প্র্যাক্টিস করিয়েছেন কোচ ট্রেভর জেমস মর্গ্যান। আর অনুশীলনের পরে লাল-হলুদ ভক্তরা আই লিগের জন্য প্রিয় ফুটবলারদের উদ্বুদ্ধ করলেন চিঠি দিয়ে।
মোহনবাগানের অনুশীলনেও শুক্রবার বিকেলে দেখা গেল একই ছবি। ম্যাচ প্র্যাক্টিসের আগে প্রীতম কোটাল, কাতসুমি ইউসা’রা সাইড লাইনের বাইরে থেকে গোলপোস্ট তুলে এনে রাখলেন সেন্টার সার্কেলের ওপর। এই ধরনের অনুশীলনের উদ্দেশ্য কী? মর্গ্যান-সঞ্জয়ের ব্যাখ্যা, ‘‘বিপক্ষের মূল স্ট্র্যাটেজিই হবে আমাদের গোল করতে না দেওয়া। ওদের রক্ষণে ফুটবলারের সংখ্যাও বেশি থাকবে। প্রতিকূল পরিস্থিতিতে যাতে আমাদের স্ট্রাইকাররা গোলের রাস্তা খুঁজে বার করতে পারে, তার জন্যই এই ধরনের প্র্যাক্টিস।’’